Cascoplecia insolitis

Cascoplecia er en fossil mygg-slekt som er rundt 100 millioner år gammel. Den ble funnet i rav fra Burma og ble beskrevet i 2010. Den ligner ikke på noen andre kjente tovinger, men hører trolig hjemme i gruppen Bibionomorpha. Den har flere uvanlige trekk, blant annet et kraftig horn i pannen (dannet av en uvanlig sterkt utviklet ocellarknøl) og antenner med kommaformede ledd.

 Utseende 
Cascoplecia insolitis var en ganske liten (vingen vel 3 millimeter lang), slank mygg. Hodet var forholdsvis lite og flatt, munndelene ganske små. Fasettøynene var runde og klart adskilt fra hverandre. De tre punktøynene satt på en knøl i pannen som var dratt ut til et horn. Lignende knøler finnes hos hårmygg (Bibionidae), men de er der mye lavere. Antennene var noe lenger enn hodet og bestod av 12 ledd, hvert enkelt ledd var kommaformet, ulikt alle andre kjente tovinger. Palpene (munnfølerne) bestod av fem ledd og var lange og tynne. Beina var slanke, lårene forholdsvis lange, alle leggene endte i sporer. Vingene hadde et årenett omtrent som vanlig i gruppen Bibionomorpha, med tydelige årer. Thorax var avlang, bakkroppen forholdsvis slank. Cascoplecia tridens lignet C. insolitis, men "hornet" i pannen var ikke like høyt, og antennene 11-leddete. Cascoplecia gracilis er beskrevet fra en hann (de to andre fra hunner), og det er noe usikkert om den hører til samme slekt. Denne er svært spinkel med en 16- eller 17-leddet antenne.

 Systematisk plassering 
Cascoplecia har flere bisarre trekk som ikke er kjent fra andre tovinger, slik som hornet i pannen og de merkelige antennene. Vingenes årenett tyder på at den bør plasseres i Bibionomorpha. Innenfor denne gruppen har den visse fellestrekk ved familien Hesperinidae, og er kanskje beslektet med denne.

 Burmesisk rav 
Arten ble funnet i rav fra Burma. Dette stammer fra slutten av tidlig kritt og er dermed av de eldste rav-forekomstene, omtrent 99 millioner år gammelt. Det har i de senere årene blitt funnet en god del oppsiktsvekkende insektfossiler i burmesisk rav.

 Levevis 
Fossilet hadde pollen på føttene, så man antar at den besøkte blomster. Siden den er bevart i rav, er det grunn til å tro at den levde i skog.

 Systematisk inndeling 
Slekten ble opprinnelig plassert i en familie for seg selv, men regnes nå oftest til Bibionidae.

 orden tovinger, Diptera
 gruppe mygg, Nematocera
 infraorden Bibionomorpha 
 familie Hårmygg, Bibionidae
 underfamilie †Cascopleciinae Poinar, 2010Poinar, G. (2010) Cascoplecia insolitis (Diptera: Cascopleciidae), a new family, genus, and species of flower-visiting, unicorn fly (Bibionomorpha) in Early Cretaceous Burmese amber. Cretaceous Research 31: 71–76.
 †Cascoplecia gracilis Skartveit, 2026Skartveit, J. (2026) The genus Cascoplecia Poinar, 2010 (Diptera: Bibionidae: Cascopleciinae) from mid-Cretaceous Myanmar amber, with description of two new species. Zootaxa, 5748 (2), 267–275. https://doi.org/10.11646/zootaxa.5748.2.7
 †Cascoplecia insolitis Poinar, 2010
 †Cascoplecia tridens Skartveit, 2026

 Referanser 

 Eksterne lenker 


Kategori:Mygg
Kategori:Hårmygg
Kategori:Fossile insekter
Kategori:Dyr formelt beskrevet av George Orlo Poinar